## Lääkkeellinen raskaudenkeskeytys (ohje potilaalle, raskauden kesto alle 10+1 viikkoa, kotona)

* On tärkeää, että päätös keskeyttää raskaus on oma, henkilökohtainen päätöksesi ja olet harkinnut asian tarkkaan.

### Vastaanotolla

* Saat suun kautta mifepristonitabletin. Lääke lisää kohdun supistusherkkyyttä ja pehmittää kohdunkaulaa. Vuoto ja kuukautismaiset alavatsakivut voivat alkaa jo tämän lääkkeen ottamisen jälkeen.
* Keskeytyspäätöksen tulee olla varma ennen ensimmäisen lääkkeen ottamista, sillä jo tämä lääke yksinään voi johtaa raskauden keskeytymiseen.
* Jos oksennat kahden tunnin kuluessa tabletin ottamisesta, osa lääkkeestä voi jäädä imeytymättä. Ota tällöin pikaisesti yhteys keskeytysyksikköösi, puhelinnumero \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Mifepristonitabletti otettu \_\_\_\_\_\_ / \_\_\_\_\_\_ klo \_\_\_\_\_\_
* Sairauslomaa kirjoitetaan tavallisesti 3 vuorokautta toisen lääkkeen otosta lähtien.

### Lääkkeen ottaminen kotona

* Tukihenkilön tulee olla joko paikan päällä tai nopeasti saavutettavissa.
* Ota 30 minuuttia ennen keskeytyslääkkeiden annostelua kipulääkkeeksi 800 mg ibuprofeenia ja 1 g parasetamolia. Mikäli sinulle on annettu muita kipu- tai pahoinvointilääkkeitä, ota ne ohjeen mukaan.
* Laita toinen lääke, 4 tablettia misoprostolia, syvälle emättimeen aamulla 1–3 vuorokautta vastaanotolla ottamasi mifepristonitabletin jälkeen.
* Jos sinulla on runsasta veristä vuotoa, laita tabletit kielen alle (2 tablettia kerrallaan 20 minuutin välein). Misoprostoli aiheuttaa kohdun supistelua ja tyhjentymisen verenvuodon kera.
* Misoprostolitabletit otettu \_\_\_\_\_\_ / \_\_\_\_\_\_ klo \_\_\_\_\_\_
* Lisäkipulääkkeenä voit käyttää parasetamolia 1 g 1–3 kertaa vuorokaudessa ja ibuprofeenia 600–800 mg 1–3 kertaa vuorokaudessa. Varaa kipulääkettä kotiin valmiiksi.
* Muista juoda riittävästi nesteitä ja pukeudu puristamattomiin vaatteisiin.
* Keskeytyslääkkeiden haittavaikutuksina voi esiintyä pahoinvointia, ripulia, huimausta ja päänsärkyä. Verinen vuoto voi olla runsasta ja alavatsakipu voimakasta. Jos sinulla on oireita, joiden kanssa et selviä kotona tai sinulla on kysyttävää hoidon suhteen, ota yhteyttä keskeytysyksiköstäsi saamaan puhelinnumeroon: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Jos vuoto ei ala 3 vuorokauden kuluessa, ota yhteyttä keskeytysyksikköösi, puhelinnumero \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Misoprostolin ja vahvempien kipulääkkeiden ottamisen jälkeen tulee pitää 3–4 tunnin tauko imettämisessä.

### Jälkihoito

* Lääkkeellinen keskeytys onnistuu noin 95 %:ssa tapauksista. Noin 5 %:lla raskaus voi jatkua tai keskeytyä epätäydellisesti. Tällöin keskeytys voidaan saattaa loppuun toistamalla lääkitys tai kaavinnalla.
* Vuoto kestää keskimäärin kaksi viikkoa, mutta yksilöllinen vaihtelu on suurta. Ensimmäisinä päivinä vuoto on yleensä runsaampaa.
* Kuukautiset alkavat noin 4–7 viikon kuluttua ja voivat olla normaalia runsaammat.
* Tulehdusriskin pienentämiseksi käytä jälkivuodon aikana terveyssiteitä, vältä ammekylpyä, uimista ja yhdyntää ilman kondomia. Puhtaudesta huolehtiminen on tärkeää. Tee alapesu vedellä wc-käynnin yhteydessä päivittäin jokaisen siteenvaihdon yhteydessä ja vaihda side vähintään kahdeksan tunnin välein. Saunassa käyntiä ei suositella runsaimpina vuotopäivinä.
* Jos sinulla ilmenee pitkittyvää tai runsasta vuotoa, alavatsakipua, kuumetta tai pahan hajuista jälkivuotoa, ota yhteyttä keskeytysyksikköösi ja voimakkaissa oireissa päivystykseen.

### Ehkäisyn aloittaminen

* Ehkäisystä huolehtiminen on tärkeää. Uudelleen raskaaksi tuleminen on mahdollista jo ennen seuraavia kuukautisia. Ehkäisypillereiden, -renkaan, -laastarin tai minipillereiden käyttö kannattaa aloittaa misoprostolitablettien ottopäivän iltana tai viimeistään sitä seuraavana aamuna.
* Hormoni- tai kuparikierukka voidaan asettaa, kun raskauden keskeytyminen on varmistettu.
* Ehkäisykapseli voidaan asettaa keskeytyksen yhteydessä tai myöhemmin.
* Kondomi on ainoa ehkäisyväline, joka suojaa seksitaudeilta.

### Raskauden keskeytymisen varmistaminen

* Raskauden keskeytyminen varmistetaan veren tai virtsan raskaustestillä. Saat tähän tarkemmat ohjeet.
* Hyvin varhaisessa keskeytyksessä veren hCG-arvo tarkistetaan jo viikon kuluttua keskeytyksestä. Tästä saat ohjeet vastaanotolla.

#### Selviytyminen

* Vaikka useimmat kokevat helpotusta, kun keskeytys on ohi, voi raskaudenkeskeytys olla psyykkisesti raskas.
* Tarvittaessa voit hakea apua terveyskeskuksesta, mielenterveystoimistosta, seurakunnasta tai kriisikeskuksesta. Yhteystietoja paikallisiin tukipisteisiin: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Jos sinulla on ongelmia tai kysyttävää, ota yhteyttä (keskeytysyksikön yhteystiedot): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*-----------------------------------------------------------------------------------------------------------------------------------*

Ohjeet potilaille on laadittu päivitetyn Raskaudenkeskeytys Käypä hoito -suosituksen ([www.kaypahoito.fi](http://www.kaypahoito.fi)) perusteella.

